《自丰城抵万安江水大涨》
清代·陆葇

春江灌潦水，百堵没沧洲。釜已游鱼鳖，涯难辨马牛。

橹声来木杪，帆影度城楼。双剑沉何处，清宵起暮愁。

作者简介：（1630—1699）清浙江平湖人，原名世枋，字次友，一字义山，号雅坪。十四岁时，清兵南下，父被执，求代父，清将令读扇上诗，应声解答，将军喜，携之北去。后得脱归，补诸生，入国学。康熙六年中进士，再试鸿博，授编修，分纂《明史》，直南书房。官至内阁学士。有《雅坪诗文稿》。